Mikiki

Mikiki係一個香港商場，喺九龍新蒲崗西南角，喺私人屋苑譽·港灣樓下。商場連屋苑，都係新鴻基地產起嘅。商場有三層，二十萬平方呎。二〇一一年七月起營業，十月卅號開正式開張。新鴻基地產交由旗下康業服務管商場。 商場約莫呈長方形，南北長，東西短。四邊有馬路圍住，地址按南面大街太子道東六百八十三號。北面有景福街，東面有景泰街，西面有彩虹道。設有停車場，行車山入口駁去景福街。過景福街有另一商場，叫越秀廣場。 Mikiki取自日文見聞き，平假名為みきき，意思係見聞。按意就係【見聞商場】。 商場地牢設有一田百貨，亦係新鴻基地產名下。